**ՀԻՄՆԱՎՈՐՈՒՄ**

**«ԱԲՈՎՅԱՆ ՔԱՂԱՔԻ ՀԱՆՐԱՊԵՏՈՒԹՅԱՆ ՊՈՂՈՏԱՅԻՆ ՀԱՐԱԿԻՑ ՕՂԱԿԱՁԵՎ ԱՅԳԻՆ «ՀԵՐՈՍՆԵՐԻ ՊՈՒՐԱԿ» ԱՆՎԱՆԱԿՈՉԵԼՈՒ ՄԱՍԻՆ» ԱԲՈՎՅԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ԸՆԴՈՒՆՄԱՆ**

Աբովյան համայնքի ավագանու «Բարգավաճ Հայաստան» խմբակցության կողմից ներկայացվել է առաջարկություն Աբովյան քաղաքի Հանրապետության պողոտային հարակից օղակաձև այգին «Հերոսների պուրակ» անվանակոչելու վերաբերյալ:   
Առաջարկի համար հիմք է հանդիսացել արցախյան առաջին, քառօրյա և 44-օրյա պատերազմների ընթացքում հայկական զինված ուժերից, ինչպես նաև կամավորական հիմունքներով մասնակցած, մարտական գործողությունների հետևանքով զոհված Աբովյան համայնքի քաջարի զավակների հիշատակը հավերժացնելու գաղափարը:   
Հայրենիքի պաշտպանության համար այդ պատերազմներում հերոսաբար զոհվել են 112 զինծառայող և 11 կամավորական (ընդհանուր՝ 123 հոգի) Աբովյան համայնքի հայորդիներ:

Աբովյանի Օղակաձև այգին «Հերոսների պուրակ» անվանակոչելու համար խորհրդանաշական գաղափար է հանդիսացել նաև այն փաստը, որ այդ այգում է գտնվում Հայրենական Մեծ պատերազմի զոհերի հիշատակը հավերժացնող հուշահամալիրը:

Համայնքապետարանի կողմից մշակվել է նաև հուշակոթողի նախագիծ, որը նախատեսվում է կառուցել վերանորոգված այգում:

Այգում տեղադրված է նաև հայրենիքի պաշտպանությանը բացառիկ ծառայություն մատուցած, հետախույզ, «Մարտական խաչ» առաջին աստիճանի շքանշանի արժանացած, պատերազմում զոհված Վահագն Թումասյանին նվիրված հուշաքարը:

Զոհված տղաները ադրբեջանական բացահայտ ու լայնածավալ հարձակումների ժամանակ չեն նահանջել դիրքերից ու մինչև իրենց կյանքի վերջին րոպեները պայքարել են թշնամու դեմ առանց ընկրկելու, մինչև արյան վերջին կաթիլը:   
Քանի որ յուրաքանչյուր հայի համար կարևոր նշանակություն ունի հերոսի կերպարի արժևորումը, հետևաբար թե′ նախորդ սերնդի, թե′ մերօրյա հերոսները պետք է փառաբանվեն։   
Աբովյանցի հերոսների սխրանքը անմահ պահելու համար մենք պարտավոր ենք Աբովյան համայնքում ունենալ մերօրյա հերոսների հիշատակը հավերժացնող վայր: Հանրապետության պողոտայի օղակաձև այգին, որը նախորդ տարի հիմնանորոգվել և բարեկարգվել է համայնքապետարանի կողմից, կարող է հանդիսանալ այդ վայրը: Այգին անվանակոչելը կհանդիսանա ոչ միայն որպես երախտիքի տուրք հերոսաբար զոհված տղաների հիշատակին, այլ նաև մշտական հիշեցում հայրենասիրության և հայրենանվիրության կարևորության մասին:

Հայրենիքի համար իրենց կյանքը չխնայած հայորդիների հիշատակը հավերժացնելու գաղափարը կհանդիսանա նաև հայությանը համախմբող ազգային անվտանգության գաղափարական քարոզչական դրսևորում:

Մեր համայնքի բնակիչների, հատկապես՝ երիտասարդների, մեջ հայոց պետականության նկատմամբ սիրո և նվիրվածության գաղափարն ամրապնդելու գործում տեղական ինքնակառավարման մարմինները պարտավոր են ունենալ մեծ մասնակցություն և իրենց լիազորությունների շրջանակում իրականացնել ծրագրային քաղաքականություն: Այդ առումով Աբովյան համայնքի ավագանու լիազորությունների մեջ է մտնում այգին անվանակոչելու գործողությունը:

«Հերոսների պուրակը» կդառնա այն վայրը, որտեղ կանցկացվեն պետական տոների և հիշատակի օրերի կապակցությամբ կազմակերպվող արարողությունները:

«Հերոսների պուրակը» կհանդիսանա նաև որպես պատերազմներում որդիներ կորցրած ծնողներին ցուցաբերած երախտիքի տուրք:

Հիմք ընդունելով վերոգրյալը և ղեկավարվելով «Տեղական ինքնակառավարման մասին»  օրենքի 18-րդ հոդվածի 1-ին մասի 22-րդ կետի, «Աշխարհագրական անվանումների մասին» օրենքի 4-րդ հոդվածի և 6-րդ հոդվածի 1-ին մասի, Հայաստանի Հանրապետության կառավարության 2005 թվականի դեկտեմբերի 29-ի N 2387-Ն որոշմամբ հաստատված կարգի 4-րդ կետի դրույթներով, քննարկման է ներկայացվում «Աբովյան քաղաքի Հանրապետության պողոտային հարակից օղակաձեվ այգին «Հերոսների պուրակ» անվանակոչելու մասին» որոշման նախագիծը: